b'\n_START_ARTICLE_\nConch Republic\n_START_PARAGRAPH_\nConch Republic (/k\xc9\x92\xc5\x8bk ri\xcb\x88p\xca\x8cbl\xc9\xaak/) er en mikronation erkl\xc3\xa6ret af byen Key West i Florida, som en ironisk protestl\xc3\xb8srivelse fra USA den 23. april 1982. Republikkens navn kommer fra ranellidae-sneglefamilien, som ogs\xc3\xa5 er afbildet i republikkens v\xc3\xa5ben og flag. Valgsprogene lyder "We Seceded Where Others Failed" (vi l\xc3\xb8srev hvor andre fejlede) og "The Mitigation of World Tension through the Exercise of Humor" (lindring af sp\xc3\xa6ndinger i verden gennem anvendelse af humor). I 2004 havde Conch Republic 24.768 indbyggere iflg. en folket\xc3\xa6lling._NEWLINE_Den oprindelige protestbegivenhed skyldtes et reelt problem i forbindelse med, at U.S. Border Patrol opsatte en vejsp\xc3\xa6rring og kontrolpost p\xc3\xa5 US Route 1, for at lette deres s\xc3\xb8gning efter narkotika og illegale indvandrere. Vejen er en af kun to, der forbinder Florida Keys med fastlandet, og dermed var det til stort besv\xc3\xa6r for beboerne og turismen, som er Key Wests prim\xc3\xa6re erhverv. Derfor forlangte bystyret, at kontrolstedet omg\xc3\xa5ende skulle fjernes. Da en klage ikke f\xc3\xb8rte til noget, erkl\xc3\xa6rede Key West den 23. april 1982 sin uafh\xc3\xa6ngighed og dannede Conch Republic._NEWLINE_Borgmester Dennis Wardlow fra Key West blev udn\xc3\xa6vnt til premierminister. Conch Republic erkl\xc3\xa6rede krig mod USA, men kapitulerede dog betingelsesl\xc3\xb8st et minut senere og ans\xc3\xb8gte om 1 mia. dollar i international udviklingsbistand. Begivenhederne medf\xc3\xb8rte stor opm\xc3\xa6rksomhed og f\xc3\xb8rte kort efter til, at kontrolstedet blev opgivet, samt at Key West fik en ny turistattraktion._NEWLINE_Selv om Conch Republics tid som uafh\xc3\xa6ngig stat var p\xc3\xa5 under en dag, identificerer mange indbyggere i Key West sig stadig med republikken. Hvert \xc3\xa5r i ugen omkring den 23. april, fejres republikkens uafh\xc3\xa6ngighedsdag._NEWLINE_Conch Republic har "ambassader" i Frankrig og Finland, og s\xc3\xa6lger fantasipas og falske diplomatiske titler til alle interesserede.'